<classify> RAIS wa Afrika Kusini, Cyril Ramaphosa amesema serikali yake itahamasisha wawekezaji kuwekeza Tanzania katika maeneo ya historia na utalii, kwa ajili ya kuhifadhi kumbukumbu ya wapigania uhuru wa nchi hiyo, hasa mkoani hapa.Rais Ramaphosa alisema hayo jana mkoani hapa, alipotembelea eneo la Mazimbu ambalo ndio kilikuwa kitovu cha wapigania uhuru wa Chama cha African National Union ANC cha Afrika Kusini.Alisema serikali ya Afrika Kusini kwa kushirikiana na Tanzania itajenga kituo cha kuhifadhi kumbukumbu, historia, utamaduni na utalii katika eneo la kuingilia lango kuu la Mazimbu kama ishara ya ushirikiano wa nchi hizo mbili.Alisema uhusiano wa Afrika Kusini na Tanzania ulitokana na kuona mbali kwa marais waasisi wa nchi hizi mbili, Mwalimu Julius Nyerere na Nelson Mandela ambao walitaka nchi za Mstari wa Mbele ikiwemo Msumbiji, Angola, Zimbabwe na Afrika Kusini zinajitawala na kuondokana na ubaguzi wa rangi.Aidha, alisema amefurahishwa na serikali ya Tanzania kuendelea kutumia majina ya wapigania uhuru wa Afrika Kusini katika maeneo mbali mbali ambao waliwahi kuishi ikiwamo Solomon Mahlangu iliyopo Mazimbu.Alisema pia utaandaliwa utaratibu wa wanafunzi Shule ya Chifu Albert Lithui iliyopo Mazimbu kuwa na programu ya kubadilishana uzoefu walimu kwa walimu na wanafunzi kwa wanafunzi ili kuendelea kuimarisha uhusiano kati ya nchi hizo mbili.Kwa upande, Waziri Mkuu, Kassim Majaliwa alisema uhusiano wa Afrika Kusini na Tanzania unaendelea kushamiri kutokana na waasisi wa nchi hizo mbili kuweka misingi mizuri. Majaliwa alisema changamoto za Afrika Kusini na Tanzania zinafanana kutokana na historia za nchi hizo mbili kupigania kuondolewa kwa ubaguzi wa rangi.Siku ya leo ni muhimu kwetu sisi Watanzania hasa wa Mkoa wa Morogoro kutokana na Rais wa Afrika Kusini kutembelea Tanzania hasa kwenye eneo lenye historia maalumu ya vuguvugu la ukombozi kwa wenzetu kutokana na eneo la Mazimbu kuunganisha umoja wa wananchi wa nchi hizi mbili, alisema Waziri Mkuu Majaliwa.Naye Kiongozi wa Somafco Trust kutoka Afrika Kusini, Thlolo Motlathe alisema zipo fursa mbali mbali ambazo nchi hiyo wataleta Tanzania ili kuimarisha mahusiano na ushirikiano wa miaka mingi uliokuwepo kati yao.Motlathe alisema miongoni mwa fursa hizo ni uwekezaji katika miundombinu ikiwemo ya utalii, hoteli, viwanda na maeneo mengine katika juhudi za kumuunga mkono Rais John Magufuli katika kuelekea uchumi wa viwanda. Aliwaomba vijana hasa wa Tanzania kushiriki na kuchangamkia fursa hizo zitakazowapa kipato na kukuza uchumi wa Tanzania.Kwa upande wake, Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi alisema eneo la Mazimbu huwezi kulitamka bila kumhusisha aliyekuwa Mkuu wa Mkoa wa Morogoro wakati huo, Anna Abdallah kwani ndiye aliyesimamia ujenzi wa majengo ya eneo hilo.  <topic>: kitaifa 